Je Girars, escuiers, de Fraigne, fiz monsignour Hombert, chevalier, de Fraigne, fais savoir à touz... que je tieng et doi tenir en fié de honorable home mon très chier signour Hugon de Chalon, chenoine de Lyon, trois maignies de homes en la vile de Fraigne, c’est à savoir Perrenier le Fol et Haymonet, son fil, de Fraigne, et Crestin, le fil Taluchet, ensamble touz lour amaisement, lesquex trois maignies de homes je obligoy, engagoy et delivroy en la main audit Hugon, mon signour, come son fié, pour quarante souz d’estevenens bons et loiaux, que je ai eu et receu doudit Hugue en bon deniers nombré. Et wil et comant et outroie que lidiz Hugues, mes sires, ait, preigne et reçoive desdites trois maignies d’omes, durant ladite gagiere, touz les profit et toutes les joiances que je en avoie et devoie avoir se je les tenoie, saul ce que lidiz Hugues n’i puet faire prise; et lidiz Hugues me quite et a quité, durant ladicte gaigiere, dou servise en que je li estoie tenuz pour raison dou fié desusdit. Et je, lidiz Girars, renonçois... En tesmoignaige de laquel chose, je, lidiz Girars, ai fait metre en cex presentes lettres le seel de religious home frere Jaique, abbé dou Mont-Sainte-Marie, de l’ordre de Citeal et de la dyocese de Besançon, ensamble le seel mons. Huon, curé de La Reviere... Faites et données en l’an Nostre Signour qui corroit par mil doux cent octante et nuef, ou mois de juenier.